Compania Wizz Air a prezentat scuze pasagerilor blocați pe aeroportul din Pisa după anularea unui zbor spre România din cauza ceții, explicând că problemele au fost cauzate de vremea nefavorabilă și că persoanelor afectate li s-a oferit cazare, în conformitate cu reglementările UE.

„Zborul Wizz Air W63158 de la Pisa spre București, din 22 decembrie, a fost anulat din cauza ceții dense în Pisa. După ce aeronava care trebuia să opereze zborul nu a putut ateriza la Pisa din cauza condițiilor meteo dificile, compania a trimis o altă aeronavă de la Budapesta, care, din păcate, la rândul său nu a putut ateriza tot din cauza ceții. Pasagerilor din Pisa vizați de această anulare li s-a oferit mâncare și cazare în conformitate cu politicile companiei și regulamentele UE. Tuturor pasagerilor li s-a oferit posibilitatea reprogramării gratuite sau a returnării banilor plătiți”, a transmis compania aeriană.

„Wizz Air cere scuze tuturor pasagerilor pentru aceste perturbări cauzate de vreme și înțelege că operațiunile în condiții nefavorabile ar putea fi deranjante pentru călători, însă siguranța echipajului și a pasagerilor noștri rămâne prioritatea noastră numărul unu”, precizează comunicatul.

Potrivit agenției italiene ANSA, cel puțin 130 de pasageri români au protestat pe aeroportul orașului italian Pisa după anularea, în urmă cu 24 de ore, a unei curse aeriene spre București.